ฝ่ายค้านตัวจริง
ต้องบอกว่าตอนนี้ ธีระชัย ภูวนาถนรานุบาล อดีต รมว.คลัง ในสมัยรัฐบาลยิ่งลักษณ์ 1 ได้กลายเป็นขาประจำในการคัดค้านแนวทางการทำงานของ กิตติรัตน์ ณ ระนอง รองนายกฯ และ รมว.คลัง แบบเต็มตัว
3 พ.ค. 2556

ต้องบอกว่าตอนนี้ ธีระชัย ภูวนาถนรานุบาล อดีต รมว.คลัง ในสมัยรัฐบาลยิ่งลักษณ์ 1 ได้กลายเป็นขาประจำในการคัดค้านแนวทางการทำงานของ กิตติรัตน์ ณ ระนอง รองนายกฯ และ รมว.คลัง แบบเต็มตัว
วานนี้ออกมาเขียนเฟซบุ๊กว่า ขณะนี้รัฐมนตรีคลังขัดแย้งกับผู้ว่าการแบงก์ชาติในงานนโยบาย จึงไม่เข้าลักษณะที่จะใช้อำนาจตามกฎหมายใน (4) ได้ เพราะไม่มีการประพฤติเสื่อมเสียอย่างร้ายแรงหรือทุจริตต่อหน้าที่ 
ธีระชัย บอกว่า สิ่งที่กฎหมายกำหนดให้เป็นเคพีไอสำหรับผู้ว่าการแบงก์ชาตินั้น มีเฉพาะเป้าหมายเงินเฟ้อที่แบงก์ชาติต้องตกลงกับกระทรวงการคลังทุกปี และขณะนี้ยังไม่เกินเป้า จึงยังไม่สามารถใช้เรื่องเงินเฟ้อในการอ้างเหตุ
ขณะที่สิ่งที่รัฐมนตรีคลังพูด แต่กฎหมายมิได้กำหนดไว้ คือ ผลขาดทุนของ ธปท. แต่ถ้าจะอ้างเรื่องนี้ก็จะมีปัญหาว่าขาดทุนที่เกิดขึ้นในช่วงเวลาที่ผู้ว่าคนนี้อยู่ในตำแหน่งนั้น ส่วนใหญ่เกิดจากการซื้อเงินเหรียญสหรัฐที่เกิดขึ้นในอดีต ก่อนหน้าที่ผู้ว่าคนนี้เข้าไปรับตำแหน่ง ดังนั้นจะเหมาให้ผู้ว่าคนนี้รับผิดคนเดียวคงไม่ได้
สิ่งที่พูดอีกเรื่องหนึ่ง คือ การที่เงินบาทแข็งและกระทบส่งออก แต่ถ้าจะอ้างเรื่องนี้ก็จะมีปัญหาว่าผู้ว่าเขาไม่ได้เป็นคนทำให้เงินบาทแข็ง เงินบาทมันแข็งเอง ในอดีตแบงก์ชาติเคยเข้าไปแทรกแซงด้วยการซื้อเงินเหรียญสหรัฐ เพื่อชะลอการแข็งค่า แต่ประธาน ธปท.เขาไม่เห็นด้วย เพราะจะทำให้ขาดทุน 
ผู้ว่าแบงก์ชาติ จึงไม่ได้เข้าไปแทรกแซงหนักมือเหมือนดังในอดีต
เห็นที ผู้ว่าฯ ประสาร ไตรรัตน์วรกุล ควรจะไปคารวะสักหน่อยแล้ว..